[{"text_idx": "#000002", "text": "Farig\u0302is tradicio, ke ILEI kadre de sia c\u0302iujara konferenco starigu dialogon kun ne-esperantistaj universitatanoj spertaj pri lingvoj, kulturo au\u0306 iu aspekto de la konferenca temo. Tio realig\u0302is en tuttaga simpozio la 25an de julio 2012 kun deko da prezentantoj, c\u0302iu prilumanta iun aspekton de la kongresa temo: \u2018La arto de komunikado, komunikado de artoj\u2019. La temo aparte aktualas en la provinco Yunnan, kiu entenas log\u0302antojn kun c\u0302. 25 etnaj grupoj, la plimulto kun apartaj lingvoj, alfabetoj, kutimoj kaj artformoj. Grandas la bezono por komunikado inter tiuj malplimultoj."}, {"text_idx": "#000003", "text": "La prelegoj okazis en du lingvoj, la c\u0302ina kaj Esperanto. Tradukitaj tekstoj estis montritaj ekrane por rapidigi la progreson kaj permesi seninterrompan paroladon. Diskuto-tempo restis post c\u0302iu prelego. La 150-seg\u0302a au\u0306ditorio estis tute plena tra la tago\nLa c\u0302inaj referantoj, plejparte junaj, ricevis informojn pri Esperanto, pere de la tiulingvaj prezentaj\u0302oj kaj ankau\u0306 pro la diskutoj kaj koridoraj interparoloj. Entute sukcesa arang\u0302o, organizita grandparte de la Kunminga Arta Kolegio, kie okazis la simpozio."}, {"text_idx": "#000004", "text": "La lasta tago de la 45a Konferenco de ILEI, la 26a de julio, komencig\u0302is per forumo pri estontaj planoj, sekvita de la lasta komitatkunsido, en kiu, post la plia fruaj akcepto de la sekcioj el Vjetnamio kaj Mongolio, tria nova azia landa sekcio estis akceptita \u2013 Nepalo. Posttagmeze okazis sukcesa Lingva Festivalo, en kiu estis prezentitaj 18 lingvoj; tio altiris ankau\u0306 studentojn el la kolegio."}, {"text_idx": "#000005", "text": "Vespere okazis la solena fermo kaj adiau\u0306a koncerto. Denove, restis neniu libera sidloko en la 300-seg\u0302a au\u0306ditorio kaj c\u0302io estis filmita. Parolis unue la prezidanto de ILEI, kiu esprimis la kontenton kaj dankon de la partoprenintoj, kiuj ja povis vidi tra la semajno kolegiajn artistostudentojn, kiuj evidente lernadis kaj ekzercadis kun g\u0302ojo kaj sindedic\u0302o. Li konigis la finsumon de alig\u0302intoj (113) kaj partoprenintoj (104). Sekve temas grandmarg\u0302ene pri la plej granda ekstereu\u0306ropa konferenco iam ajn, kaj \u2013 superante Kopenhagon \u2013 la plej granda konferenco de la lastaj 26 jaroj. Sekvis dankoj kaj donacoj \u2013 al la kolegio, LKK, prelegintoj, komitataj kaj pliaj helpintoj. Restis kun la c\u0302ina sekcio kaj la kolegio bona kolekto de ligaj eldonaj\u0302oj."}, {"text_idx": "#000006", "text": "Lastan prelegan lokon ricevis la prezidanto de la arta kolegio, s-ro Duan Yongxing, kiu en Esperanto elkore gratulis nin pro la fruktoplenaj rezultoj de la konferenco kaj la simpozio. Li refoje esprimis deziron, ke la kolegio kaj ILEI povos longdau\u0306re kunlabori, lau\u0306 konkretaj proponoj faritaj (kiujn ni anoncos poste). Fine de la parolo la du prezidantoj kune deklaris la fermon de la konferenco."}, {"text_idx": "#000007", "text": "Sekvis 25-kapa koruso, kiu kantis la himnon lau\u0306 vigla interpreto; tio servis kiel komencpunkto por la koncerto, kiu enhavis c\u0302efe kantajn erojn, sed kun ankau\u0306 imponaj dancprezentoj. La finon markis adiau\u0306aj kantoj en Esperanto, dum kiu videblis fone sur giganta ekrano cento da profesinivele faritaj fotoj el nia konferenca semajno \u2013 bela memorigo pri la neforgeseblaj tagoj kune pasigitaj. Kronis la vesperon piroteknikaj\u0302a spektaklo tuj ekster la koncertejo."}]